Buurtwaglid kritiek ná hy op rooftog reageerFoto: Verskaf deur Best Care-ambulansdienste. Nico Henning, ŉ 45-jarige AfriForum-buurtwaglid van Pretoria, is in ŉ kritieke toestand in die hospitaal nadat hy Dinsdagaand tydens ŉ gewapende rooftog geskiet is. Volgens Ian Cameron, hoof van gemeenskapsveiligheid by AfriForum, het die voorval omstreeks 22:00 by die OK-winkel in Pretoria-Wes plaasgevind. “Hy was in die omgewing en het ŉ boodskap gekry van ŉ rooftog by die OK en het hom na die toneel gehaas. Hy het nie sy radio by hom gehad nie. Die voorsitter van die buurtwag het toe in die tussentyd op die groep laat weet niemand moet op die boodskap reageer nie, want die toneel is nog warm,” het Cameron gesê. Volgens Cameron is dit nog in dié stadium onduidelik of Henning stilgehou of weggery het, maar hy is op die misdaadtoneel in sy rug geskiet. “Die koeël het op een of ander manier deur die kattebak en deur die sitplekke hom in sy rug getref. Hy is vermoedelik met ŉ AK47-aanvalsgeweer geskiet.” Cameron sê hy weet nie of die rowers sy voertuig se bande stukkend geskiet het en of hy moontlik oor ŉ randsteen gery het toe hy huis toe gejaag het nie. “Hy het by die huis aangekom, vir sy vrou gesê ‘ek dink ek is geskiet’ en toe sy bewussyn verloor.” Volgens Cameron is hy eers na ŉ plaaslike mediese fasiliteit geneem, van daar na die Kalafong-hospitaal geneem en toe per helikopter na die Netcare Milpark-hospitaal in Parktown gehaas. “Hy moes gisteraand ŉ operasie ondergaan. Sy een nier en ŉ stuk van sy lewer is verwyder. Hy moet binnekort weer ŉ operasie ondergaan. Daar is ŉ gat in sy dikderm ook,” het Cameron gesê. Xander Loubser, woordvoerder en paramedikus van Best Care-ambulansdienste, het bevestig Henning is in die rug geskiet. “Hy het moontlik inwendige bloeding ook opgedoen. Sover ek weet het die rowers weggekom,” het hy gesê. AfriForum-lede was deur die nag by die hospitaal teenwoordig om die gesin te ondersteun en sal ook Henning se voertuig skoonmaak sodra die ondersoekspan toestemming gee dat hulle dit mag doen. Kapt. Agnes Huma, woordvoerder van die polisie, het die voorval aan Maroela Media bevestig en gesê ‘n saak van sakeroof en poging tot moord word ondersoek.